b'\n_START_ARTICLE_\n\xc3\x9chendus (USA saareala)\n_START_PARAGRAPH_\n\xc3\x9chendus (inglise keeles commonwealth) on USA saareala, mis on organiseeritud ala, mis on s\xc3\xb5lminud USA f\xc3\xb6deraalvalitsusega kaugemalearenenud suhted, tavaliselt vastastikuse kirjaliku leppe alusel._NEWLINE_Praegu on \xc3\xbchenduse staatus kahel USA saarealal \xe2\x80\x93 P\xc3\xb5hja-Mariaanidel ja Puerto Ricol. Filipiinid olid saareala, millel oli \xc3\xbchenduse staatus 24. m\xc3\xa4rtsist 1934 kuni 4. juulini 1946, mil USA tunnustas Filipiinide iseseisvust ja suver\xc3\xa4\xc3\xa4nsust (vaata: Filipiinide \xc3\x9chendus)._NEWLINE_Sama terminit kasutatakse ka USA osariikide Virginia, Massachusettsi, Pennsylvania ja Kentucky ametlikus nimes, kuid seal ei t\xc3\xa4henda see osariigi staatusest erinevat staatust._NEWLINE_Puerto Rico v\xc3\xb5ttis 1952 ametliku ingliskeelse nimena kasutusele Commonwealth of Puerto Rico, sest hispaaniakeelse nime Estado Libre Asociado de Puerto Rico \'Puerto Rico Vaba Assotsieerunud Riik\' s\xc3\xb5nas\xc3\xb5naline t\xc3\xb5lge Free Associated State of Puerto Rico poleks olnud USA Kongressile vastuv\xc3\xb5etav. Hispaaniakeelne nimi v\xc3\xa4ljendab nende taotlusi, kes tahaksid s\xc3\xa4ilitada ja koguni "parandada" suhteid USA-ga, saavutades suurema autonoomia ja v\xc3\xb5ib-olla suver\xc3\xa4\xc3\xa4nsuse kuid s\xc3\xa4ilitades USA passi. \xc3\x9chenduse pooldajad pooldavad \xc3\xbchendust USA-ga, mis h\xc3\xb5lmab \xc3\xbchist kodakondsust, \xc3\xbchist kaitset ja \xc3\xbchist valuutat. Seisuga november 2004 paistab, et umbes pooled valijad eelistavad \xc3\x9chendust, teine pool pooldab USA osariigi staatust. Umbes 3% valijatest paistab pooldavat iseseisvust.'